**PREMETANE ŽIVALI**

***Navodilo: Če premečete besede, ki so zapisane z velikimi črkami, dobite neko žival. Kot namig do rešitve služijo krepko izpisane besede.***

DODATNE MOŽNOSTI:

1. Med živalmi iz rešitev poišči plen in plenilca!
2. Določi skupino živali (red, družina, vrsta), ki ji žival pripada!
3. Med rešitvami izberi tebi najljubšo žival in poišči dodatne informacije o njej (življenjski prostor, prehrana, razmnoževanje, sorodniki …)!
4. Nariši eno od živali.
5. Izberi eno od živali in pripravi govorni nastop!



**PREMETANE ŽIVALI**

**1 - NAJLAŽJE, PRIMERNE ŽE ZA SEDEMLETNIKE**

1. ***REVICA VE***, da se zima bliža, zato si **nabere plodove,** **zakoplje jih v zemljo**, skrije v rove. Da ji le sneg načrtov ne prekriža!
2. ***O VAS*** sem slišal marsikaj: **podnevi ste menda zaspani, da lesna tudi je med vami in miš, da vaš je zalogaj.**
3. ***LOVK*** nima in vendar **lovi**, vsak se ga boji, razen naivno dekle, **Rdeča Kapica** je njeno ime.
4. "***ČAKAM* na miš**", odgovori na vprašanje, zakaj pred luknjo sedi.
5. ***ČAKA*** tudi ona in (naključje?) - tudi miš. Vendar, muco bi pobožal, **nje pa se bojiš**.
6. Takoj, ko **kuro pohrusta**, ***SI LICA*** umije in usta.
7. **Črno-belo** drevo? Seveda, ***BREZA***! Kaj pa **konj** - za njim leopard opreza?
8. ***TRK*** ob kamen, ko **koplje rov in prst na plano izriva**, saj pod zemljo biva, le tja se vrača domov.
9. ***KAR*** to žival od drugih razlikuje, so **klešče**, ki jih poseduje.
10. ***SIR*** ni za mačko - je za miši, ki **mačke** jih pode; seveda tiste, ki so pri hiši, **a naša v gozdu se naje**.
11. ***MARKO*** se praska neprestano, težko bi rekli, da je bolan; krivi **žuželko** dobro znano, že jutri jo čaka Autan.
12. ***DED, VEM*** kdo je ta orjak, če je **severni, je beli, panda je moje sobe junak, rjavi pa bi naj pri nas živeli**.
13. ***OZKA*** **brada** jo krasi, Dedek Mraz, Božiček ni, **daje mleko, tudi sir,** v hribe žene jo pastir. Krava ni in ni govedo, včasih zmerjaš z njo sosedo.
14. ***NOJ K*** **zebri** skloni glavo in vpraša, kot bi šlo za stavo: Kdo je tvoj **sorodnik** iz Evrope, je osel, mula, vrsta antilope?
15. ***O, DA NI ZVER*** že drži, četudi je večji od vseh zveri. Rastlinska hrana mu diši, **danes več ne živi**.
16. ***ŠOK, KO*** zagleda Janez, **od kod prihajajo jajca** saj je mislil do danes, da nastanejo v tovarni kot kakšna srajca.
17. ***VRČ*** je premetanka **kolobarnika brez nog**.Če je pretežka uganka -obrni vrč naokrog.
18. ***LEN JE***tisti, ki ne pomaga kopitarju pozimi, da ne omaga. Samica se imenuje košuta zanjo se **samec** z rogovjem buta.
19. ***GLOBO*** bi najraje **v mestu** mu naložili, za nesnago ki jo daje cestam in okolici.
20. ***IN PO*** čem je tale **konj**, vpraša kmet, ne prav bogat, ta bo gotovo skoraj zastonj, **majhen** je kot konjski škrat.

REŠITVE:

-----------------------------------------------------------------------------

1-veverica, 2-sova, 3-volk, 4-mačka, 5-kača, 6-lisica, 7-zebra, 8-krt, 9-rak, 10-ris, 11-komar, 12-medved, 13-koza, 14-konj, 15-dinozaver, 16-kokoš, 17-črv, 18-jelen, 19-golob, 20-poni.